VDSS sklep Psp 267/2011
Sodna praksa Višjega delovnega in socialnega sodišča, 2011-09-01

SOCIALNO ZAVAROVANJE - CIVILNO PROCESNO PRAVO

stroški postopka - stroški za sestavo vloge - potrebni stroški

Tožnik je za obrazložene (pripravljalne) vloge, s katerimi je podal pripombe na izvedenska mnenja oziroma je argumentirano prerekal navedbe toženca, upravičen do nagrade v višini 150 odvetniških točk (in ne le 50 odvetniških točk, kolikor mu jih je priznalo sodišče prve stopnje).

Pritožbi se ugodi in se v izpodbijani sodbi sklep o stroških postopka (4. odstavek) spremeni tako, da se znesek 991,07 EUR nadomesti z zneskom 1.370,28 EUR.

Tožena stranka je dolžna tožeči stranki plačati stroške pritožbe v znesku 210,67 EUR v roku 8 dni.

Sodišče prve stopnje je z izpodbijano sodbo ugodilo tožbenemu zahtevku tožeče stranke in odpravilo dokončno odločbo tožene stranke št. ... z dne 9. 10. 2008 (1. odstavek) in tožečo stranko razvrstilo v I. kategorijo invalidnosti zaradi posledic bolezni od 10. 4. 2008 dalje oziroma je s popravnim sklepom sodbo v 2. odstavku izreka popravilo tako, da je namesto besede zaradi bolezni popravilo tako, da se pravilno glasi zaradi posledic poškodbe pri delu ter celoten 2. odstavek pravilno glasi: Tožeča stranka se razvrsti v I. kategorijo invalidnosti zaradi posledic poškodbe pri delu od 10. 4. 2008 dalje. Z izpodbijano sodbo je sodišče prve stopnje obenem odločilo, da bo o odmeri in izplačilu invalidske pokojnine toženec odločil s posebno odločbo v roku 30 dni od pravnomočnosti sodbe in zapadle zneske invalidske pokojnine izplačal tožeči stranki v roku 8 dni od dokončnosti odločbe o odmeri pokojnine, v naprej dospevajoče zneske invalidske pokojnine pa do vsakega 5. v mesecu za nazaj (3. odstavek). S 4. odstavkom pa je glede stroškov postopka sklenilo, da je tožena stranka dolžna v roku 8 dni tožeči stranki povrniti stroške tega postopka v višini 991,07 EUR, z zakonskimi zamudnimi obrestmi za čas od poteka izpolnitvenega roka do plačila.

Zoper sklep o stroških postopka je tožnik vložil pritožbo. Navaja, da bi mu sodišče moralo v skladu s tarifno številko 19/1 priznati še 300 točk za prvo obrazloženo pripravljalno vlogo, za drugo obrazloženo pripravljalno vlogo 225 točk, za tretjo in nadaljnje vloge pa za vsako po 150 točk. Kot izhaja iz obrazložitve sodbe, je sodišče očitno izpustilo prvo pripravljalno vlogo z dne 25. 9. 2009 v višini 300 točk, saj je upoštevalo, da je tožeča stranka v postopku vložila šest vlog, čeprav jih je sedem. Nadalje je za vloge z dne 16. 12. 2010, 3. 5. 2011 in 24. 5. 2011 tožeči stranki priznalo zgolj po 50 točk, pri čemer je šlo za pripravljalne vloge, ki so vsebovale navedbe tožeče stranke, skupaj z dokaznimi predlogi, zaradi česar bi bilo tožeči stranki potrebno priznati 150 točk za vsako izmed navedenih treh vlog. V pripravljalni vlogi z dne 16. 12. 2010 je tožnik podal dodatne pripombe na prejeto izvedensko mnenje Komisije za izvedenska mnenja z dne 18. 6. 2010, prerekal navedbe toženca v njegovi vlogi z dne 15. 11. 2010 ter utemeljeval nujnost dopolnitve izvedenskega mnenja. V pripravljalni vlogi z dne 3. 5. 2011 je tožnik podal pisne pripombe na prejeto izvedensko mnenje dr. D.Ž. z dne 15. 3. 2011.V pripravljalni vlogi z dne 24. 5. 2011 je tožnik argumentirano prerekal navedbe toženca v njegovi pripravljalni vlogi z dne 12. 5. 2011 ter podal svoje pripombe na dokazni predlog toženca. Vse navedeno kaže, da je te tri vloge  potrebno obravnavati kot obrazložene vloge med postopkom v skladu s tarifno številko 19/3 OT. Sodišče je napravilo tudi očitno pisno pomoto v zvezi s priznanjem stroškov za zastopanje na obravnavah, saj kljub temu, da je tožnik štirikrat pristopil na obravnavo in je tožniku priznalo odsotnost iz pisarne za štiri obravnave, enako tudi kilometrino, priznalo stroške za zastopanje na obravnavah le za tri obravnave (1 x 300 točk, 2 x 250 točk). Očitno pa je izpustilo obravnavo z dne 3. 2. 2010, ki se je preložila in v zvezi s katero je tožnik upravičen do stroškov v višini 75 točk, v skladu s tarifno številko 20/3 OT. Glede na navedeno je tožnik upravičen do odvetniških stroškov v višini 2360 točk, kar upoštevaje vrednost točke 0,459 EUR znese 1.083,24 EUR, povečano za 2 % materialnih stroškov (21,66 EUR) in povečano za DDV 20 % (220,98 EUR), kar skupaj znaša 1.325,88 EUR. Upoštevaje še kilometrino v skupnem znesku 44,40 EUR, skupni stroški znašajo 1.370,28 EUR. Priglaša tudi stroške pritožbe in sicer 375 točk in 20 % DDV ter 2 % materialnih stroškov.

Pritožba ima prav, ko navaja, da je sodišče prve stopnje očitno izpustilo prvo pripravljalno vlogo z dne 25. 9. 2009 v višini 300 točk skladno s tarifno številko 19/1 OT. Ne drži pa, da je tožnik vložil sedem pripravljalnih vlog. Namreč zadnja šesta pripravljalna vloga je najprej prispela na sodišče po faksu, potem pa je bila poslana še z redno pošto. Vendar navedeno ne vpliva na pravilnost in zakonitost izpodbijanega sklepa.

Nadalje pritožba pravilno poudarja, da je sodišče prve stopnje za vloge z dne 16. 12. 2010, 3. 5. 2011 in 24. 5. 2011 tožniku priznalo le po 50 točk, namesto za vsako po 150 točk skladno s tarifno številko 19/3 OT, ker gre nedvomno za obrazložene vloge. V vlogi z dne 16. 12. 2010 je tožnik dal pripombe na prejeto izvedensko mnenje Komisije za fakultetna izvedenska mnenja z dne 18. 6. 2010, v pripravljalni vlogi z dne 3. 5. 2011 je podal pisne pripombe na prejeto izvedensko mnenje dr. D.Ž. z dne 15. 3. 2011, v pripravljalni vlogi z dne 24. 5. 2011 pa je argumentirano prerekal navedbe toženca v njegovi pripravljalni vlogi z dne 12. 5. 2011.

Sodišče prve stopnje je prav tako pri priznavanju stroškov postopka za zastopanje na obravnavah, izpustilo priznanje stroškov za pristop na obravnavo dne 3. 2. 2010, ki se je preložila in je tožnik upravičen do stroškov v višini 75 točk v skladu s tarifno številko 20/3 OT.

Glede na navedene stroške je tožnik poleg stroškov v višini 1685 točk, kolikor jih je sodišče prve stopnje prvotno priznalo, upravičen še do 675 točk oziroma skupaj 2360 točk, kar ob upoštevanju vrednosti točke 0,459 EUR znaša 1.083,24 EUR ter 2 % materialnih stroškov 21,66 EUR in od tega zneska še 20 % DDV, to je 220,98 EUR, kar znaša 1.325,88 EUR ter skupaj še s kilometrino 44,40 EUR 1.370,28 EUR.

Glede na navedeno je pritožbeno sodišče pritožbi ugodilo in v skladu s 5. alinejo 358. člena ZPP sklep o stroških postopka spremenilo tako, kot je razvidno iz izreka.

Ker je tožnik s pritožbo uspel, mu je sodišče priznalo še stroške pritožbe v višini 375 točk ter 2 % materialnih stroškov in od skupnega zneska še 20 % DDV, kar znaša skupaj 210,67 EUR. Plačilo takšnega zneska je pritožbeno sodišče naložilo v plačilo toženi stranki, da jih plača v roku 8 dni.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.